آج ذرا فرصت پائی تھی آج اسے پھر یاد کیا ندا فضلی غزلیں 3
آج ذرا فرصت پائی تھی آج اسے پھر یاد کیا 
بند گلی کے آخری گھر کو کھول کے پھر آباد کیا 
کھول کے کھڑکی چاند ہنسا پھر چاند نے دونوں ہاتھوں سے 
رنگ اڑائے پھول کھلائے چڑیوں کو آزاد کیا 
بڑے بڑے غم کھڑے ہوئے تھے رستہ روکے راہوں میں 
چھوٹی چھوٹی خوشیوں سے ہی ہم نے دل کو شاد کیا 
بات بہت معمولی سی تھی الجھ گئی تکراروں میں 
ایک ذرا سی ضد نے آخر دونوں کو برباد کیا 
داناؤں کی بات نہ مانی کام آئی نادانی ہی 
سنا ہوا کو پڑھا ندی کو موسم کو استاد کیا